CELEX: 62011TN0204
Language: el
Date: 2011-04-04 00:00:00
Title: Υπόθεση T-204/11: Προσφυγή της 4ης Απριλίου 2011 — Ισπανία κατά Επιτροπής

28.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 160/26
            
         Προσφυγή της 4ης Απριλίου 2011 — Ισπανία κατά Επιτροπής
   (Υπόθεση T-204/11)
   2011/C 160/41
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: M. Muñoz Pérez)
   
      Καθής: Ευρωπαϊκή Επιτροπή
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΕ) 15/2011 της Επιτροπής, της 10ης Ιανουαρίου 2011, για την τροποποίηση του κανονισμού (ΕΚ) 2074/2005 όσον αφορά τις αναγνωρισμένες μεθόδους δοκιμής για την ανίχνευση θαλάσσιων βιοτοξινών στα ζώντα δίθυρα μαλάκια, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Με τον προσβαλλόμενο κανονισμό, η Επιτροπή αποφάσισε να επιβάλει ως μέθοδο αναφοράς για την ανίχνευση των θαλάσσιων λιποφιλικών βιοτοξινών τη μέθοδο υγροχρωματογραφίας-φασματομετρίας μάζας (LC-MS/MS), σε αντικατάσταση της μεθόδου βιοδοκιμασίας σε ποντίκια.
   Προς στήριξη της προσφυγής του, το προσφεύγον επικαλείται τρεις λόγους ακυρώσεως.
   
               1)
            
            
               Πρώτος λόγος ακυρώσεως αντλούμενος από παράβαση του άρθρου 168 ΣΛΕΕ και παραβίαση της αρχής της αναλογικότητας η οποία πρέπει να πρυτανεύει κατά τη θέσπιση των αποφάσεων των θεσμικών οργάνων της Ενώσεως.
               
                           —
                        
                        
                           Συναφώς, υποστηρίζεται ότι η νέα μέθοδος αναφοράς για την ανίχνευση των λιποφιλικών βιοτοξινών δεν είναι αποτελεσματικότερη από τη βιοδοκιμασία σε ποντίκια για την προστασία της δημόσιας υγείας.
                        
                     
         
               2)
            
            
               Δεύτερος λόγος ακυρώσεως αντλούμενος από προσβολή της αρχής της αναλογικότητας.
               
                           —
                        
                        
                           Υποστηρίζεται συναφώς ότι, εκδίδοντας την απόφαση περί αντικαταστάσεως της βιοδοκιμασίας σε ποντίκια με την LC-MS/MS ως μέθοδο αναφοράς για την ανίχνευση λιποφιλικών τοξινών, η Επιτροπή δεν αξιολόγησε όλα τα δεδομένα και τις συναφείς με την προς ρύθμιση κατάσταση περιστάσεις, μη λαμβάνοντας υπόψη την οικονομική επίπτωση της αλλαγής αυτής επί του θιγόμενου παραγωγικού τομέα.
                        
                     
         
               3)
            
            
               Τρίτος λόγος ακυρώσεως αντλούμενος από αθέτηση της αρχής της δικαιολογημένης εμπιστοσύνης.
               
                           —
                        
                        
                           Κατά το προσφεύγον κράτος μέλος, οι παραγωγοί ζώντων δίθυρων μαλακίων είχαν δώσει θεμιτώς βάση στο ότι η Επιτροπή δεν επρόκειτο να προβεί στην αντικατάσταση της βιοδοκιμασίας σε ποντίκια ως μεθόδου αναφοράς για την ανίχνευση λιποφιλικών τοξινών ενόσω δεν πληρούνταν οι προϋποθέσεις του παραρτήματος ΙΙΙ, κεφάλαιο ΙΙΙ, Β, παράγραφος 4, του κανονισμού 2074/2005 στην αρχική εκδοχή του.